Document ID: 32010D0668

DEĊIŻJONI TAL-KUMMISSJONI
tal-4 ta’ Novembru 2010
li teskludi ċertu nfiq mill-Istati Membri taħt it-Taqsima tal-Garanzija tal-Fond Agrikolu Ewropew ta’ Gwida u Garanzija (FAEGG), fi ħdan il-Fond Agrikolu Ewropew ta’ Garanzija (FAEG) u l-Fond Agrikolu Ewropew għal Żvilupp Rurali (FAEŻR), minn finanzjament mill-Unjoni Ewropea
(notifikata bid-dokument numru C(2010) 7555)
(it-testi bil-Bulgaru, iċ-Ċek, id-Daniż, il-Franċiż, il-Ġermaniż, il-Grieg, l-Ingliż, l-Ispanjol, l-Isvediż, il-Litwan, l-Olandiż, il-Pollakk, il-Portugiż, ir-Rumen, is-Sloven, it-Taljan u l-Ungeriż biss huma awtentiċi)
(2010/668/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika komuni agrikola (1), u partikolarment l-Artikolu 7(4) tiegħu,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (2) (traduzzjoni mhux uffiċjali), u partikolarment l-Artikolu 31tiegħu,
Wara li kkonsultat il-Kumitat dwar Fondi Agrikoli,
Billi:
(1)
Skont l-Artikolu 7(4) tar-Regolament (KE) Nru 1258/1999, u l-Artikolu 31 tar-Regolament (KE) Nru 1290/2005, il-Kummissjoni għandha twettaq il-verifiki meħtieġa, tikkomunika lill-Istati Membri r-riżultati ta’ dawn il-verfiki, tieħu nota tal-kummenti tal-Istati Membri, tagħti bidu għal diskussjoni bilaterali sabiex ikun jista’ jintlaħaq ftehim mal-Istati Membri konċernati, u tikkomunikalhom formalment il-konklużjonijiet tagħha.
(2)
L-Istati Membri ngħataw opportunità li jintalab il-bidu ta’ proċedura ta’ konċiljazzjoni. Dik l-opportunità ntużat f’xi każijiet u r-rapporti magħmula dwar ir-riżultat ġew eżaminati mill-Kummissjoni.
(3)
Skont ir-Regolamenti (KE) Nru 1258/1999 u (KE) Nru 1290/2005, hija biss in-nefqa agrikola li titwettaq b’mod li ma jinkissrux ir-regoli tal-Unjoni Ewropea li tista’ tiġi ffinanzjata.
(4)
Fid-dawl tal-verifiki mwettqa, ir-riżultat tad-diskussjonijiet bilaterali u l-proċeduri ta’ konċiljazzjoni, parti min-nefqa ddikjarata mill-Istati Membri ma tissodisfax dan ir-rekwiżit, u għalhekk ma tistax tiġi ffinanzjata taħt it-Taqsima tal-Garanzija tal-FAEGG, l-FAEG u l-FAEŻR.
(5)
Għandhom jiġu indikati l-ammonti li ma jitqiesux li għandhom jitħallsu mit-Taqsima tal-Garanzija tal-FAEGG, l-FAEG u l-FAEŻR. Dawk l-ammonti ma għandhomx x’jaqsmu man-nefqa mwettqa aktar minn erbgħa u għoxrin xahar qabel in-notifika bil-miktub mill-Kummissjoni tar-riżultati tal-verifiki lill-Istati Membri.
(6)
Fir-rigward tal-każijiet koperti b’din id-Deċiżjoni, il-Kummissjoni nnotifikat il-valutazzjoni tal-ammonti li għandhom jiġu esklużi minħabba raġunijiet ta’ nuqqas ta’ konformità mar-regoli tal-Unjoni Ewropea lill-Istati Membri f’rapport fil-qosor dwar is-suġġett.
(7)
Din id-Deċiżjoni hija mingħajr preġudizzju għal kwalunkwe konklużjoni finanzjarja li tista’ tieħu l-Kummissjoni mis-sentenzi tal-Qorti tal-Ġustizzja f’każijiet pendenti fil-31 ta’ Awwissu 2010, u rigward il-kontenut tagħha,
ADOTTAT DIN ID-DEĊIŻJONI:
Artikolu 1
Id-diversi tipi ta’ nfiq kif elenkati fl-Anness għal din id-Deċiżjoni li wettqu l-agenziji tal-pagamenti akkreditati tal-Istati Membri u ddikjarati taħt it-Taqsima tal-Garanzija tal-FAEGG, l-FAEG jew l-FAEŻR, għandhom jiġu esklużi minn finanzjament mill-Unjoni Ewropea għaliex ma humiex konformi mar-regoli tal-Unjoni Ewropea.
Artikolu 2
Din id-Deċiżjoni hija indirizzata lir-Repubblika tal-Bulgarija, ir-Repubblika Ċeka, ir-Renju tad-Danimarka, ir-Repubblika Federali tal-Ġermanja, l-Irlanda, ir-Repubblika Ellenika, ir-Renju ta’ Spanja, ir-Repubblika Franċiża, ir-Repubblika Taljana, ir-Repubblika ta’ Ċipru, ir- ir-Repubblika tal-Litwanja, Repubblika tal-Ungerija, ir-Renju tal-Pajjiżi l-Baxxi, ir-Repubblika tal-Polonja, ir-Repubblika Portugiża, ir-Rumanija, ir-Repubblika tas-Slovenja, ir-Renju tal-Isvezja, u r-Renju Unit tal-Gran Brittanja u l-Irlanda ta’ Fuq.
Magħmul fi Brussell, l-4 ta’ Novembru 2010.

Labels: 15
6